钦定古今图书集成/明伦汇编/官常典/第698卷 > 姜士昌
## 钦定古今图书集成/明伦汇编/官常典/第698卷 > 姜士昌

按《明外史》本传：“士昌，字仲文，丹阳人。父宝，字廷善，嘉
靖三十二年进士，官编修，不附严嵩，出为四川提学
佥事，再转福建提学副使，累迁南京国子监祭酒。请
罢纳粟例，复积分法，又请令公侯伯子弟及举人尽
入监肄业。诏皆从之。累官南京礼部尚书，清修淳行，
不竞于物。尝割田千亩以赡宗族。士昌五岁授书，至
‘惟善’”为宝。以父名辍读拱立。师大奇之。举万历八年
进士。除户部主事，进员外郎。请帝杜留中，录遗直举。
召对，崇节俭。寻进郎中，以省亲去。还朝，言：“吏部侍郎
徐显卿构陷张位、少詹事黄洪宪力挤赵用贤，宜黜
之以警官邪。主事邹元标、参政吕坤、副使李三才素
著直谠，宜拔擢以厉士节。”又请复连坐之法，慎巡抚
之选，旌苦节之士，重赃吏之罚，以核名实。疏入，给事
中李春开劾其出位，遂下诏禁诸司毋越职刺举。已，
因风霾，请早建国本。贵妃父郑承宪乞改造父茔，诏
予五千金。士昌言：“太后兄陈昌言止五百金，而妃家
乃十之，何以示天下？”弗纳。稍迁陕西提学副使，江西
参政。三十四年，大学士沈一贯、沈鲤相继去国。明年
秋，士昌赍表入都，上疏言：“皇上听一贯、鲤并去，舆论
无不快一贯而惜鲤。夫一贯招权罔利，大坏士风吏
道，恐天下林居贞士与己龃龉，一切阻遏，以杜将来。
即得罪张居正诸臣，皇上素知其忠义，注意拔擢者，
皆摈不复用，甚则借他事处之。其直道左迁诸人，久
经迁”转在告者，一贯亦摈不复用。在廷守正不阿、魁
磊老成之彦，小有同异，亦巧计罢之。且空部院以便
于择所欲用，空言路以便于恣所欲为，空天下诸曹
与部院、言路等，使人不疑。至于己所欲用所欲为者，
又无不可寘力而得志。所不欲者，辄流涕语人曰：“吾
力不能得之皇上。”善则归己，过则归君。人“人知其不
忠。”夫鲤不肥身家，不择利便，惟以众贤效之君，较一
贯忠邪远甚。一贯既归，货财如山，金玉堆积。鲤家徒
壁立，贫无馀资，较一贯贪廉远甚。一贯患鲤邪正相
形，借《妖书》事倾害，非皇上圣明，几至大误。臣以为辅
臣若一贯憸邪异常，直合古今奸臣卢杞、章惇而三
矣。然竟无一人以鲤、一贯“之贤奸为皇上正言别白
者，臣窃痛之。且一贯之用，由王锡爵所推毂。今一贯
去，以锡爵代首揆；是一贯未尝去也。锡爵素有重名，
非一贯比。然器量褊狭，嫉善如仇”高桂、赵南星、薛敷
教、张纳陛、于孔兼、高攀龙、孙继有、安希范、谭一召、顾
宪成、章嘉祯等，一黜不复。顷闻锡爵有疏，请录遗佚，
谓宜如其所请，召还诸臣，然后敢趣就道。不然，恐锡
爵无复出理也。至论劾一贯诸臣，如刘元珍、庞时雍、
陈嘉训、朱吾弼，亦亟宜召复，以为尽忠发奸者之劝。
至于他臣以触忤被中伤异同致罢去者，请皆以次
拂拭用之。说者谓皇上于诸臣虽三下明诏，意若向
用，实未欲用者；臣独以为不然。皇上初尝罢傅应桢、
余懋学、邹元标、艾穆、沈思孝、吴中行、赵用贤、朱鸿谟、
孟一脉、赵世卿、郭惟贤、王用汲等。后又尝谪魏允贞、
李三才、黄道瞻、谭希思、周弘禴、江东之、李植、曾乾亨、
冯景隆、马应图、王德新、顾宪成、李懋桧、董基、张鸣冈、
饶伸、郭实、诸寿贤、顾允成、彭遵古、薛敷教、吴正志、王
之栋等，旋皆擢用。顷年改调铨曹邹观光、刘学曾、李
复阳、罗朝国、赵邦柱、洪文衡等于南京，亦俱渐还清
秩。而邹元标起自戍所，累蒙迁擢。其后未有一言忤
主，而谓皇上忽复怒之而调之南、而锢不复用；岂不
厚诬皇上也哉！盖皇上本无不用诸臣之心，而辅臣
实决不用诸臣之策也。说者谓俗流世坏，宜用洁清
之臣表率之。然“古今廉相独推杨绾、杜黄裳，以其能
推贤荐士耳。王安石亦有清名，乃用其学术驱斥诸贤，竟以祸宋。为辅臣者，可不鉴于此哉！”其意以阴讽
李廷机。廷机大恚，疏辨曰：“人才起用，臣等不惟不敢
干至尊之权，亦何敢侵吏部职。”士昌见疏，复贻书规
之，廷机益不悦，然帝尚未有意罪士昌也。会朱赓亦
疏辨如廷机指。帝乃下士昌疏，命罪之。吏部侍郎杨
时乔、副都御史詹沂请薄罚，不许。诏镌三秩为广西
佥事。御史宋焘论救，复诋一贯刺廷机。帝益怒，谪焘
平定判官，再谪士昌兴安典史。士昌好学，励名检，居
恒愤时疾俗，欲以身挽之。故虽居散僚，数有论建，竟
龃龉以终。士昌谪之。明年，礼部主事郑振先劾赓等
大罪十二，言：“自一贯凿奸相未有之窍，至今日愈出
愈奇，笑李林甫、卢杞、秦桧之拙。古权奸肆毒止一身，
今乃有过去、未来、见在三身。一贯在位，锡爵为过去，
赓为未来。一贯去位，赓为见在，廷机为未来。今赓与
廷机皆为见在，锡爵又以过去为未来。”亦镌三秩，调
边方用。天启初，赠士昌太常少卿。